Surpriză pentru Mercedes! Pilotul fără podium în F1 a fost propus să-l înlocuiască pe Hamilton
Mercedes AMG îl va pierde pe septuplul campion mondial, Lewis Hamilton (39 de ani), la finalul acestui sezon.
Echipa e nevoită acum să caute un înlocuitor pentru pilotul britanic. Fostul șef de la Haas, Guenther Steiner (58 de ani), spune că Mercedes AMG ar trebui să se gândească serios la varianta Nico Hulkenberg (36 de ani).
Nico Hulkenberg, propus să-l înlocuiască pe Hamilton la Mercedes
Guenther Steiner spune că Hulkenberg este un pilot excepțional, care niciodată nu a avut parte de o echipă pe măsură:
"Verstappen este candidatul ideal pentru Mercedes. Dar dacă aș lucra acolo, l-aș lua în calcul și ne Hulkenberg. Mi-a plăcut mult cum s-a descurcat în ultima cursă.
Nico e un pilot foarte bun. De multe ori a fost subestimat și mai mereu s-a aflat în locul nepotrivit, la momentul nepotrivit. Poate acum o să fie la locul potrivit, la momentul potrivit. Toți piloții își doresc să piloteze în cea mai bună mașină de pe grilă", a declarat Steiner, citat de Planetf1.
Recordul negativ al lui Hulkenberg
Pilotul de la Haas a concurat până acum în peste 200 de curse în Formula 1, dar nu a reușit niciodată să termine pe podium. El deține recordul all-time în acest sens.
Hulkenberg a debutat în "Marele Circ" în sezonul 2010. De-a lungul timpului a pilotat pentru Willias, Force India, Sauber, Renault, Racing Point, Aston Martin și Haas. A strâns 531 de puncte în F1, iar cea mai bună clasare într-o cursă a fost locul 4.
Nico Hulkenberg mai are contract cu Haas până la finalul acestui sezon, iar din 2025 va fi liber. Trecerea sa la Mercedes AMG ar putea fi luată în calcul, dacă George Russell (26 de ani) va fi considerat noul pilot titular. În acest moment, Russell este secundul legendarului Lewis Hamilton.
Din 2025, Hamilton va concura pentru Ferrari. Acolo va face echipă cu monegascul Charles Leclerc (26 de ani). Britanicul își dorește să câștige un nou titlu mondial, pentru a deveni cel mai titrat pilot din istoria Formulei 1.
Urmăriți SPORT.RO și pe Google News